苏轼
次韵范淳父送秦少章
宿缘在江海，世网如予何。
西来庾公尘，已濯长淮波。
十年淮海人，初见一麦禾。
但欣争讼少，未觉舟车多。
秦郎忽过我，赋诗如《卷阿》。
句法本黄子，（谓鲁直也。
）二豪与揩磨。
（其兄少游与张文潜。
）嗟我久离群，逝将老西河。
后生多名士，欲荐空悲歌。
小范真可人，独肯勤收罗。
瘦马识aa35耳，枯桐得云和。
近闻馆李生，（李廌方叔。
）病鹤借一柯。
赠行苦说我，妙语慰蹉跎。
西羌已解仇，烽火连朝那。
坐筹付公等，吾将寄潜沱。